CELEX: 52014PC0710
Language: lt
Date: 2014-11-24
Title: Pasiūlymas TARYBOS ĮGYVENDINIMO REGLAMENTAS kuriuo nustatomos vienodos Europos Parlamento ir Tarybos reglamento (ES) Nr. 806/2014 nuostatų dėl ex ante įnašų į Bendrą pertvarkymo fondą taikymo sąlygos

|
			
		
		
		52014PC0710
		
			Pasiūlymas TARYBOS ĮGYVENDINIMO REGLAMENTAS kuriuo nustatomos vienodos Europos Parlamento ir Tarybos reglamento (ES) Nr. 806/2014 nuostatų dėl ex ante įnašų į Bendrą pertvarkymo fondą taikymo sąlygos /* COM/2014/0710 final - 2014/0336 (NLE) */
			
				
		
		
			
			   	AIŠKINAMASIS MEMORANDUMAS
1.           PASIŪLYMO
APLINKYBĖS
Reglamentu (ES) Nr. 806/2014, kuriuo
nustatomos kredito įstaigų ir tam tikrų investicinių
įmonių pertvarkymo vienodos taisyklės ir vienoda procedūra,
kiek tai susiję su bendru pertvarkymo mechanizmu ir Bendru pertvarkymo
fondu (Bendro pertvarkymo mechanizmo (BPeM) reglamentas), numatyta
įsteigti Bendrą pertvarkymo fondą (toliau – Fondas), kurį
valdo ir administruoja Bendra pertvarkymo valdyba (toliau – Valdyba), taip pat
įsteigta BPeM reglamentu. Fondas finansuojamas iš Valdybos biudžeto
pasinaudojant BPeM dalyvaujančių valstybių narių bankų
sektoriaus įnašais.
Bendras pertvarkymo fondas turi būti
pakankamai finansuojamas, kad BPeM tinkamai veiktų ir būtų
apsaugotas finansinis stabilumas, nenaudojant mokesčių
mokėtojų lėšų. Bankų sektoriui taip pat naudinga, kad
Fondas turėtų pakankamai būtinų išteklių prireikus
imtis intervencinių veiksmų pagal pertvarkymo procedūras,
siekiant užtikrinti galimybę veiksmingai taikyti pertvarkymo priemones.
Pagal Reglamento (ES) Nr. 806/2014 58 ir
59 straipsnius Valdyba turi atskirą biudžetą, kuris nėra
Sąjungos biudžeto dalis ir kurį sudaro dvi dalys: I dalis yra skirta
Valdybos administravimui, o II dalis – Bendram pertvarkymo fondui. Šis Tarybos
įgyvendinimo akto pasiūlymas susijęs tik su Valdybos biudžeto II
dalimi. 
Pagal Reglamento (ES) Nr. 806/2014 60
straipsnį biudžeto II dalies (Fondo) pajamas visų pirma sudaro
metiniai subjektų, kuriems taikomas BPeM reglamentas, įnašai.
Visų pirma tokie įnašai apima sumas, kurias Valdyba naudoja
pertvarkymo procedūrose, kad būtų užtikrintas veiksmingas
pertvarkymo priemonių taikymas.
Pagal Reglamento (ES) Nr. 806/2014 70
straipsnio 2 dalį Valdyba kiekvienais metais turi apskaičiuoti
visų įstaigų, kurioms taikomas BPeM, atskirus įnašus į
Fondą. Kiekvieno subjekto įnašas pagrįstas baziniu įnašu,
kuris yra proporcingas jo įsipareigojimų (išskyrus nuosavas
lėšas), atėmus apdraustuosius indėlius, sumos ir bendrų
įsipareigojimų (išskyrus nuosavas lėšas), atėmus visų
įstaigų, gavusių veiklos leidimą BPeM
dalyvaujančių valstybių narių teritorijose, apdraustuosius
indėlius, santykiui ir kuris yra koreguojamas pagal riziką, remiantis
Direktyvos 2014/59/ES 103 straipsnio 7 dalyje išvardytais kriterijais.
Pagal Reglamento (ES) Nr. 806/2014 70
straipsnio 6 dalį Valdyba, siekdama nustatyti metinius įnašus į
Fondą, taiko Komisijos deleguotąjį reglamentą (ES)
Nr. xxxx/2014, kuriuo papildomos Europos Parlamento ir Tarybos direktyvos
2014/59/ES nuostatos dėl ex ante įnašų, skirtų
pertvarkymo finansavimo struktūroms, priimtą pagal Direktyvos
2014/59/ES 103 straipsnio 7 dalį, kuriuo patikslinama įnašų
koregavimo pagal įstaigų rizikos pobūdį samprata. Pagal
Reglamento (ES) Nr. 806/2014 70 straipsnio 2 dalį taip pat
reikalaujama, kad nustatydama subjektų metinius įnašus Valdyba
atsižvelgtų į proporcingumo principą, siekiant išvengti BPeM
dalyvaujančių valstybių narių bankų sektorių
struktūrų iškraipymų ir užtikrinti subalansuotą įnašų
paskirstymą tarp įvairių rūšių bankų.
Pagal BPeM reglamento 70 straipsnio 7 dalies a
ir b punktus Taryba, remdamasi Komisijos pasiūlymu, įgaliojama
priimti įgyvendinimo aktus dėl įnašų į Fondą,
visų pirma dėl atskirų įnašų apskaičiavimo
metodikos taikymo ir dėl Komisijos deleguotajame reglamente (ES)
Nr. xxx/2014 dėl ex ante įnašų, skirtų pertvarkymo
finansavimo struktūroms, nurodytų rizikos veiksnių priskyrimo
įstaigoms praktinės tvarkos.
Šiame Komisijos pasiūlyme dėl
Tarybos įgyvendinimo akto patikslinama, kaip turi būti taikomas
metinių įnašų papildomo rizikos koregavimo komponentas ir
rizikos koregavimo taikymo baziniam metiniam įnašui metodika, numatyti
Komisijos deleguotajame reglamente (ES) Nr. xxx/2014 dėl ex ante
įnašų, skirtų pertvarkymo finansavimo struktūroms, kai
Valdyba apskaičiuoja metinius įnašus, kad būtų galima pritaikyti
tame deleguotajame akte nustatytą metodiką prie bendros
įnašų, kurie bendrame Fonde kaupiami siekiant Europos tikslinio
lygio, sistemos specifikos.
Pagal BPeM reglamento 67 straipsnio 4
dalį Valdybos nustatytus įnašus į Fondą renka
nacionalinės pertvarkymo institucijos ir perveda juos Fondui laikydamosi
BPeM dalyvaujančių valstybių narių susitarimo dėl
įnašų pervedimo į Fondą ir laipsniško tokių
įnašų sujungimo.
2.           KONSULTACIJŲ SU
SUINTERESUOTOSIOMIS ŠALIMIS IR POVEIKIO VERTINIMO REZULTATAI
Šio deleguotojo akto poveikis buvo
įvertintas Direktyvos 2014/59/ES priėmimui skirtame poveikio
vertinime, todėl joks papildomas oficialus poveikio vertinimas nebuvo
atliktas.
3.           TEISINIAI PASIŪLYMO
ASPEKTAI
Šis Tarybos įgyvendinimo reglamento
pasiūlymas visų pirma apima šias sritis:
1 straipsnyje nustatytos nuostatos dėl
Valdybos taikomos atskirų įnašų apskaičiavimo metodikos ir
Komisijos deleguotajame reglamente (ES) Nr. xxxx/2014, kuriuo papildomos
Europos Parlamento ir Tarybos direktyvos 2014/59/ES nuostatos dėl ex
ante įnašų, skirtų pertvarkymo finansavimo struktūroms,
nurodytų rizikos veiksnių priskyrimo įstaigoms praktinės
tvarkos.
2 straipsnyje apibrėžiama įgyvendinimo
reglamento taikymo sritis. Adresatai yra visi subjektai, kuriems taikomas BPeM
reglamentas.
3 straipsnyje nustatytos vartojamų
terminų apibrėžtys.
4 straipsnyje nustatytos metinių
įnašų į Bendrą pertvarkymo fondą nustatymo
taisyklės.
5 straipsnyje nustatyti informavimo
reikalavimai, kurių turi laikytis Valdyba.
6 straipsnyje nustatyti ataskaitų teikimo
reikalavimai.
7 straipsnyje nustatytos pereinamojo
laikotarpio nuostatos.
2014/0336 (NLE)
Pasiūlymas
TARYBOS ĮGYVENDINIMO REGLAMENTAS
kuriuo nustatomos vienodos Europos Parlamento
ir Tarybos reglamento (ES) Nr. 806/2014 nuostatų dėl ex ante
įnašų į Bendrą pertvarkymo fondą taikymo sąlygos
EUROPOS SĄJUNGOS TARYBA,
atsižvelgdama į Sutartį dėl
Europos Sąjungos veikimo,
atsižvelgdama į 2014 m. liepos
15 d. Europos Parlamento ir Tarybos reglamentą (ES)
Nr. 806/2014, kuriuo nustatomos kredito įstaigų ir tam
tikrų investicinių įmonių pertvarkymo vienodos
taisyklės ir vienoda procedūra, kiek tai susiję su bendru
pertvarkymo mechanizmu ir Bendru pertvarkymo fondu, ir iš dalies keičiamas
Reglamentas (ES) Nr. 1093/2010, ypač į jo 70 straipsnio 7
dalį,
atsižvelgdama į Europos Komisijos
pasiūlymą,
kadangi:
(1)       Bendras pertvarkymo fondas
(toliau – Fondas) buvo įsteigtas Reglamentu (ES) Nr. 806/2014 kaip
bendra finansavimo struktūra visoms valstybėms narėms,
dalyvaujančioms bendrame priežiūros mechanizme (BPM) pagal Tarybos
reglamentą (ES) Nr. 1024/2013[1]
ir bendrame pertvarkymo mechanizme (BPeM), kad pakeistų tų
valstybių narių pertvarkymo finansavimo struktūras,
įsteigtas pagal Europos Parlamento ir Tarybos direktyvos 2014/59/ES2 100 straipsnio 1 dalį. Ištekliai, kuriuos
sukaupė tos finansavimo struktūros iki Fondo įsteigimo,
turėtų būti perversti Fondui;
(2)       pagal Reglamento (ES)
Nr. 806/2014 67 straipsnio 2 dalį Fondą pavesta administruoti
Bendrai pertvarkymo valdybai (toliau – Valdyba), įsteigtai pagal tą
reglamentą;
(3)       pagal Reglamento (ES)
Nr. 806/2014 70 straipsnį Fondas turėtų būti
naudojamas vykdant pertvarkymo procedūras, kai Valdyba mano, kad tai
būtina veiksmingam pertvarkymo priemonių taikymui užtikrinti. Kad
būtų užtikrintas veiksmingas pertvarkymo sistemos veikimas, Fondas
turi turėti pakankamai finansinių išteklių, kad galėtų
imtis intervencinių veiksmų, kai tai būtina siekiant veiksmingai
taikyti pertvarkymo priemones ir apsaugoti finansinį stabilumą,
nenaudojant mokesčių mokėtojų lėšų;
(4)       Valdyba yra įgaliota
apskaičiuoti visų subjektų, nurodytų Reglamento (ES)
Nr. 806/2014 2 straipsnyje, ex ante įnašus. Tie subjektai yra
BPeM dalyvaujančiose valstybėse narėse įsteigtos kredito
įstaigos ir BPeM dalyvaujančiose valstybėse narėse
įsteigtos patronuojančiosios įmonės, investicinės
įmonės ir finansų įstaigos, kai joms taikoma Europos
Centrinio Banko (ECB) vykdoma konsoliduota priežiūra pagal Tarybos
reglamento (ES) Nr. 1024/2013 4 straipsnio 1 dalies g punktą;
(5)       įnašus į Fondą
Valdyba turėtų apskaičiuoti remdamasi bendru tiksliniu lygiu,
kuris nustatomas kaip visų subjektų, gavusių veiklos
leidimą BPeM dalyvaujančiose valstybėse narėse,
apdraustųjų indėlių sumos procentinė dalis. Pagal
Reglamento (ES) Nr. 806/2014 69 straipsnio 1 dalį Valdyba
turėtų užtikrinti, kad per aštuonerius metus nuo 2016 m. sausio
1 d. Fondo turimų finansinių išteklių suma pasiektų
bent 1 % visų subjektų, gavusių veiklos leidimą BPeM
dalyvaujančiose valstybėse narėse, apdraustųjų
indėlių sumos;
(6)       pagal Reglamento (ES)
Nr. 806/2014 70 straipsnio 2 dalį metinis įnašas į
pertvarkymo finansavimo struktūrą turėtų būti
pagrįstas fiksuota suma, nustatyta remiantis tos įstaigos
įsipareigojimais, ir pagal riziką pakoreguotu įnašu,
priklausančiu nuo tos įstaigos rizikos pobūdžio; 
(7)       pagal Reglamento (ES)
Nr. 806/2014 5 straipsnio 1 dalį Valdyba, taikant šį
reglamentą ir Direktyvą 2014/59/ES, yra laikoma nacionaline
pertvarkymo institucija, kai ji vykdo užduotis ar naudojasi įgaliojimais,
kuriuos pagal tuos teisės aktus turi vykdyti ar jais naudotis
nacionalinės pertvarkymo institucijos. Todėl Valdyba taip pat
turėtų būti laikoma pertvarkymo institucija taikant
Deleguotąjį reglamentą (ES) Nr. xxxx/2014[2]. Tame deleguotajame
reglamente išdėstytos nuostatos Valdybai taikomos, kai ji vykdo užduotis
ar naudojasi įgaliojimais, nustatytais šiame reglamente;
(8)       siekdama apskaičiuoti
metinį įnašą, Valdyba taiko Deleguotajame reglamente (ES)
Nr. xxxx/2014 nustatytą metodiką, kaip reikalaujama pagal
Reglamento (ES) Nr. 806/2014 70 straipsnio 6 dalį. Todėl
speciali tvarka, pagal tą deleguotąjį reglamentą taikoma
mažomis laikomoms įstaigoms, taip pat taikoma įstaigoms, kurios gavo
veiklos leidimą dalyvaujančiose valstybėse narėse ir kurios
atitinka tame reglamente nustatytus pripažinimo mažomis kriterijus;
(9)       atsižvelgiant į tai, kad
šiame reglamente išdėstytomis taisyklėmis nustatomos deleguotajame
reglamente, priimtame pagal Direktyvos 2014/59/ES 103 straipsnio 7 dalį,
metodikos taikymo sąlygos, Valdybos atliekamo subjektų, gavusių
veiklos leidimą BPeM dalyvaujančiose valstybėse narėse,
metinių įnašų apskaičiavimo ir metinių įnašų
apskaičiavimo BPeM nedalyvaujančiose valstybėse narėse
skirtumai turėtų atspindėti tik BPeM dalyvaujančių
valstybių narių bendros sistemos specifiką. Tokia specifika
visų pirma atsiranda dėl to, kad BPeM yra nustatytas vienas visoms
dalyvaujančioms valstybėms narėms bendras tikslinis lygis.
Visose valstybėse narėse metinius įnašus apskaičiuojant
pagal tą pačią metodiką paprastai turėtų
būti užtikrinamos vienodos sąlygos dalyvaujančiose
valstybėse narėse ir stipri vidaus rinka;
(10)     siekdama užtikrinti, kad
metinių įnašų į Fondą sistema būtų teisinga
ir subalansuota, Valdyba, priimdama sprendimą, kokiu būdu bazinis metinis
įnašas turėtų būti koreguojamas pagal įstaigų
rizikos pobūdį, turėtų atsižvelgti į subalansuotą
įnašų paskirstymą tarp įvairių rūšių
bankų;
(11)     pagal sistemą, kurioje
veikia Bendras pertvarkymo fondas ir nustatytas Europos tikslinis lygis,
subjekto metinis įnašas priklauso nuo visų subjektų, kuriems
taikomas BPeM, įnašų. Kad BPeM veiksmingai veiktų ir Fondas
būtų sklandžiai formuojamas, labai svarbu užtikrinti, kad visi
subjektai laiku sumokėtų visus savo metinius įnašus į
Fondą. Siekiant užtikrinti BPeM veiksmingumą, Valdyba
turėtų turėti įgaliojimą taikyti sankcijas subjektams,
kurie tik iš dalies sumoka mokėtinus metinius įnašus ar jų visai
nesumoka;
(12)     pagal Reglamento (ES)
Nr. 806/2014 67 straipsnio 4 dalį Valdybos nustatytus įnašus
į Fondą renka nacionalinės pertvarkymo institucijos ir perveda
juos Fondui laikydamosi Susitarimo dėl tų įnašų pervedimo
į Fondą ir laipsniško tokių įnašų sujungimo;
(13)     Reglamento (ES)
Nr. 806/2014 70 straipsnio 2 dalies b punkte reikalaujama, kad Valdyba
apskaičiuotų įstaigų metinius įnašus į Fondą
tokiu būdu, kuriuo būtų atsižvelgiama į proporcingumo
principą ir nesukuriama valstybių narių bankų sektorių
struktūrų iškraipymų. Per pereinamąjį laikotarpį,
kol Fondas bus visiškai suformuotas ir jo nacionaliniai skyriai visiškai
sujungti, gali atsirasti BPM ir BPeM dalyvaujančių valstybių
narių bankų sektorių struktūrų iškraipymų tuo
atveju, jeigu įstaigos metinis įnašas, Valdybos nustatytas tam
tikrais metais pagal Reglamento (ES) Nr. 806/2014 69 straipsnį ir 70
straipsnio 1 ir 2 dalis ir pagal šiame reglamente nustatytas naujas taisykles,
labai skirtųsi, palyginti su metiniais įnašais, kuriuos atitinkama
įstaiga turėtų mokėti pagal Direktyvos 2014/59/ES 103
straipsnį ir Deleguotąjį reglamentą (ES) Nr. xxx/2014.
Būtina užtikrinti, kad tokių iškraipymų neatsirastų
dėl perėjimo nuo nacionalinio tikslinio lygio, nustatyto pertvarkymo
finansavimo struktūroms pagal Direktyvą 2014/59/ES, prie bendro
tikslinio lygio BPM ir BPeM dalyvaujančioms valstybėms narėms,
ir dėl būdo, kuriuo nustatomas tikslinis Fondo lygis, remiantis
apdraustaisiais indėliais;
(14)     įstaigų bazinis
metinis įnašas taip pat skiriasi priklausomai nuo įstaigų
turimų apdraustųjų indėlių sumos. Todėl
įstaigų, kurių turimų apdraustųjų
indėlių suma mažesnė, metiniai įnašai į Fondą
būtų didesni taikant bendrą tikslinį lygį pagal BPeM,
palyginti su Direktyva 2014/59/ES nustatytu nacionaliniu tiksliniu lygiu, o
įstaigų, kurių turimų apdraustųjų
indėlių suma didesnė, metiniai įnašai būtų
mažesni taikant bendrą tikslinį lygį pagal BPeM, palyginti su
Direktyva 2014/59/ES nustatytu nacionaliniu tiksliniu lygiu. Todėl
valstybių narių bankų sektorių struktūrų
iškraipymų būtina išvengti koreguojant įnašus pereinamuoju
laikotarpiu, kol Fondas bus visiškai suformuotas ir sujungtas. Per aštuonerių
metų pradinį laikotarpį koregavimo mechanizmas turėtų
būti pagrįstas netiesiniu laipsnišku įnašų,
apskaičiuojamų remiantis bendru tiksliniu lygiu, įvedimu ir
laipsnišku įnašų, apskaičiuojamų remiantis nacionaliniais
tiksliniais lygiais, atsisakymu;
(15)     tačiau koregavimo
mechanizmas nepanaikintų visų bankų sektorių
struktūrų iškraipymų, atsiradusių dėl pagal
Reglamentą (ES) Nr. 806/2014 nustatyto bendro tikslinio lygio, nes
gali būti, kad tam tikrų įstaigų metiniai įnašai,
apskaičiuoti taikant koregavimo mechanizmą, vis tiek viršytų
100 % metinių įnašų, apskaičiuotų pagal
Direktyvos 2014/59/ES 103 straipsnį ir Deleguotojo reglamento (ES)
Nr. xxx/2014 4 straipsnį. Siekiant sušvelninti galimų iškraipymų
poveikį, Valdyba turėtų galėti leisti toms įstaigoms
pasinaudoti neatšaukiamais mokėjimo įsipareigojimais, nurodytais
Reglamento (ES) Nr. 806/2014 70 straipsnio 3 dalyje. Taip būtų
atsižvelgta į faktą, kad tos įstaigos turės mokėti
didesnius įnašus, palyginti su jų įnašais pagal Direktyvą
2014/59/ES, ir kad dėl to atitinkami nacionaliniai skyriai sukauptų
daugiau išteklių nei nacionaliniai pertvarkymo fondai, kuriuos tos
valstybės narės būtų įsteigusios pagal Bankų
gaivinimo ir pertvarkymo direktyvą (BGPD). Tačiau, siekiant
užtikrinti, kad kiekvienas Fondo nacionalinis skyrius turėtų
pakankamai išteklių, jokiai įstaigai nereikėtų leisti
naudotis neatšaukiamais mokėjimo įsipareigojimais tokiu mastu, kad
jie viršytų 50 % jos įnašų. Tas koregavimo mechanizmas
turėtų būti taikomas tik pereinamuoju laikotarpiu ir turėtų
neprieštarauti Valdybos teisei visiškai savo nuožiūra leisti naudotis
neatšaukiamais mokėjimo įsipareigojimais bet kokiai įstaigai
pasibaigus pereinamajam laikotarpiui. Be to, koregavimo mechanizmu
turėtų būti atsižvelgta į proporcingumo principą nesvarbių
įstaigų atveju. Todėl koregavimo mechanizmas neturėtų
būti taikomas įstaigoms, kurioms taikoma Deleguotajame reglamente
(ES) Nr. xxx/2014 numatyta nustatyto dydžio sumos sistema. Be to, siekiant
sumažinti galimą poveikį tam tikroms įstaigoms, pereinamuoju
laikotarpiu nustatyto dydžio sumos sistemos taikymo sritis turėtų
būti iš dalies išplėsta;
(16)     atsižvelgiant į tai, kad
metinių įnašų į Bendrą pertvarkymo fondą sistema
valstybėse narėse įgyvendinama pirmą kartą ir kad
tokia sistema pagrįsta tiksliniu lygiu, kurį numatoma pasiekti
laipsniškai, šio reglamento taikymą Komisija peržiūrės tuo pat
metu, kaip ir Deleguotojo reglamento (ES) Nr. xxx/2014, kad prireikus
būtų galima pataisyti šiame reglamente numatytas taisykles;
(17)     Reglamentas (ES)
Nr. 806/2014 pagal jo 99 straipsnio 2 dalį taikomas nuo 2016 m.
sausio 1 d. Tačiau nuo 2015 m. sausio 1 d. Valdyba pateikia
Europos Parlamentui, Tarybai ir Komisijai plenariniame posėdyje
patvirtintą mėnesinę ataskaitą dėl to, ar
įvykdytos nacionaliniu lygmeniu surinktų įnašų pervedimo
Fondui sąlygos. Nuo 2015 m. gruodžio 1 d., kai tose ataskaitose
nurodoma, kad įnašų pervedimo Fondui sąlygos neįvykdytos,
Reglamento (ES) Nr. 806/2014 nuostatų, susijusių su įnašais
į Fondą, taikymas kiekvieną kartą atidedamas vienam mėnesiui.
Todėl šis Reglamentas taip pat turėtų būti taikomas nuo
Reglamento (ES) Nr. 806/2014 taikymo pradžios datos,
PRIĖMĖ ŠĮ
REGLAMENTĄ:
1 straipsnis
Dalykas
Šiuo reglamentu nustatomos taisyklės,
kuriomis patikslinama:
(a)                   
Bendrai pertvarkymo valdybai (toliau – Valdyba)
nustatyto įpareigojimo apskaičiuoti visų subjektų,
nurodytų Reglamento (ES) Nr. 806/2014 2 straipsnyje, atskirus
įnašus į Bendrą pertvarkymo fondą (toliau – Fondas),
įgyvendinimo sąlygos;
(b)                   
a punkte nurodytų atskirų įnašų
apskaičiavimo metodikos taikymas.
2 straipsnis
Taikymo sritis
Šis reglamentas taikomas Reglamento (ES)
Nr. 806/2014 2 straipsnyje nurodytiems subjektams. 
3 straipsnis
Apibrėžtys
Šiame reglamente vartojamų terminų
apibrėžtys nustatytos Reglamento (ES) Nr. 806/2014 3 straipsnyje.
Kitų vartojamų terminų apibrėžtys:
(1)                   
dalyvaujančios valstybės narės –
valstybės narės, apibrėžtos Reglamento (ES) Nr. 1024/2013 2
straipsnyje;
(2)                   
metinis tikslinis lygis – bendra metinių
įnašų suma, kurią pagal Reglamento (ES) Nr. 806/2014 69
straipsnio 2 dalyje nustatytą tvarką kiekvienais metais nustato
Valdyba, kad būtų pasiektas 69 straipsnio 1 dalyje nurodytas
tikslinis lygis;
(3)                   
metinis įnašas – Reglamento (ES)
Nr. 806/2014 70 straipsnio 1 dalyje nurodyta suma, kurią
apskaičiuoja Bendra pertvarkymo valdyba ir kurią įnašų
mokėjimo laikotarpiu iš kiekvieno 2 straipsnyje nurodyto subjekto renka
nacionalinės pertvarkymo institucijos;
(4)                   
įnašų mokėjimo laikotarpis yra
kalendoriniai metai;
(5)                   
nacionalinės pertvarkymo institucijos – BPeM
dalyvaujančių valstybių narių pertvarkymo institucijos,
nurodytos Reglamento (ES) Nr. 806/2014 3 straipsnio 1 dalies 3 punkte;
(6)                   
bendrame pertvarkymo mechanizme
nedalyvaujančių valstybių narių pertvarkymo institucija –
Direktyvos 2014/59/ES 2 straipsnio 1 dalies 18 punkte nurodyta institucija arba
bet kokia kita atitinkama institucija, kurią valstybė narė
paskiria taikydama Direktyvos 2014/59/ES 100 straipsnio 2 ir 6 dalis;
(7)                   
įstaigos – įstaigos, apibrėžtos
Reglamento (ES) Nr. 806/2014 2 straipsnyje;
(8)                   
Susitarimas – susitarimas dėl įnašų
į Bendrą pertvarkymo fondą pervedimo ir sujungimo,
apibrėžtas Reglamento (ES) Nr. 806/2014 3 straipsnio 1 dalies 36
punkte;
(9)                   
apdraustieji indėliai – indėliai,
nurodyti Direktyvos 2014/49/ES 6 straipsnio 1 dalyje, išskyrus laikinas dideles
sumas sąskaitoje, nustatytas tos direktyvos 6 straipsnio 2 dalyje;
(10)               
mažos įstaigos – įstaigos, kurių
visi įsipareigojimai, atėmus nuosavas lėšas ir apdraustuosius
indėlius, sudaro 300 000 000 EUR arba mažiau ir kurių
visas turtas yra mažesnis nei 1 000 000 000 EUR, kaip nustatyta Deleguotojo
reglamento (ES) Nr. xxxx/2014 10 straipsnyje;
(11)               
kompetentinga institucija – kompetentinga
institucija, apibrėžta Reglamento (ES) Nr. 575/2013 4 straipsnio 1
dalies 40 punkte, arba, kai tinka, Europos Centrinis Bankas;
(12)               
papildomas rizikos koregavimo koeficientas –
koeficientas, apibrėžtas Deleguotojo reglamento (ES) Nr. xxxx/2014 9
straipsnyje;
(13)               
pradinis laikotarpis – pradinis aštuonerių
metų laikotarpis, kuris prasideda 2016 m. sausio 1 d. arba, kai
tinka, Reglamento (ES) Nr. 806/2014 69 straipsnio 1 dalies taikymo
pradžios dieną pagal to reglamento 99 straipsnio 6 dalį.
4 straipsnis
Metinių įnašų nustatymas
1.           Valdyba nustato kiekvienos
įstaigos mokėtiną metinį įnašą kiekvienam
įnašų mokėjimo laikotarpiui, remdamasi Fondo metiniu tiksliniu
lygiu, kuris nustatomas atsižvelgiant į Reglamento (ES) Nr. 806/2014
69 straipsnio 1 dalyje nurodytą Fondo tikslinį lygį, ir
taikydama Deleguotajame reglamente (ES) Nr. xxxx/2014 nustatytą
metodiką.
2.           Siekdama nustatyti
taikytiną visų įstaigų, gavusių veiklos leidimą
visų dalyvaujančių valstybių narių teritorijose,
apdraustųjų indėlių sumą, reikalingą Fondo
tiksliniam lygiui apskaičiuoti, Valdyba bendradarbiauja su Europos
Centriniu Banku (ECB) ir dalyvaujančių valstybių narių
nacionalinėmis kompetentingomis institucijomis. Valdyba kasmet
peržiūri Fondo tikslinį lygį.
5 straipsnis
Valdybos teikiama informacija
1.           Valdyba atitinkamoms
nacionalinėms pertvarkymo institucijoms praneša apie visus savo
sprendimus, kuriais nustatomi įstaigų, gavusių veiklos leidimus
atitinkamose tose valstybių narių teritorijose, metiniai įnašai.
2.           Kiekviena nacionalinė
pertvarkymo institucija, gavusi 1 dalyje nurodytą pranešimą, apie
Valdybos sprendimą, kuriuo nustatomas kiekvieno subjekto mokėtinas
metinis įnašas, praneša kiekvienam jos teritorijoje veiklos leidimą
gavusiam subjektui.
6 straipsnis
Ataskaitų teikimas
Valdyba iš dalies pakeičia duomenų
formas ir pateikimo būdus, kuriuos įstaigos turi naudoti teikdamos
metiniams įnašams apskaičiuoti būtiną informaciją, jei
tai būtina siekiant padidinti pateiktos informacijos palyginamumą ir
gaunamos informacijos tvarkymo veiksmingumą.
7 straipsnis
Pereinamojo laikotarpio nuostatos
1.           Nukrypstant nuo šio
reglamento 4 straipsnio, per Reglamento (ES) Nr. 806/2014 69 straipsnio 1
dalyje nurodytą pradinį laikotarpį 2 straipsnyje nurodytų
įstaigų metiniai įnašai apskaičiuojami pagal tokią
pakoreguotą metodiką:
(a)         
pirmaisiais pradinio laikotarpio metais tos
įstaigos sumoka 60 % savo metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, ir 40 %
savo metinių įnašų, apskaičiuotų pagal Reglamento (ES)
Nr. 806/2014 69 ir 70 straipsnius ir šio reglamento 4 straipsnį;
(b)         
antraisiais pradinio laikotarpio metais tos
įstaigos sumoka 40 % savo metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, ir 60 %
savo metinių įnašų, apskaičiuotų pagal Reglamento (ES)
Nr. 806/2014 69 ir 70 straipsnius ir šio reglamento 4 straipsnį;
(c)         
trečiaisiais pradinio laikotarpio metais tos
įstaigos sumoka 33,33 % savo metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, ir
66,67 % savo metinių įnašų, apskaičiuotų pagal
Reglamento (ES) Nr. 806/2014 69 ir 70 straipsnius ir šio reglamento 4
straipsnį;
(d)        
ketvirtaisiais pradinio laikotarpio metais tos
įstaigos sumoka 27,67 % savo metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, ir
73,33 % savo metinių įnašų, apskaičiuotų pagal
Reglamento (ES) Nr. 806/2014 69 ir 70 straipsnius ir šio reglamento 4
straipsnį;
(e)         
penktaisiais pradinio laikotarpio metais tos
įstaigos sumoka 20 % savo metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, ir 80 %
savo metinių įnašų, apskaičiuotų pagal Reglamento (ES)
Nr. 806/2014 69 ir 70 straipsnius ir šio reglamento 4 straipsnį;
(f)          
šeštaisiais pradinio laikotarpio metais tos
įstaigos sumoka 13,33 % savo metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, ir
86,67 % savo metinių įnašų, apskaičiuotų pagal
Reglamento (ES) Nr. 806/2014 69 ir 70 straipsnius ir šio reglamento 4
straipsnį;
(g)         
septintaisiais pradinio laikotarpio metais tos
įstaigos sumoka 6,67 % savo metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, ir 93,33 %
savo metinių įnašų, apskaičiuotų pagal Reglamento (ES)
Nr. 806/2014 69 ir 70 straipsnius ir šio reglamento 4 straipsnį;
(h)         
aštuntaisiais pradinio laikotarpio metais tos
įstaigos sumoka 100 % savo metinių įnašų,
apskaičiuotų pagal Reglamento (ES) Nr. 806/2014 69 ir 70
straipsnius ir šio reglamento 4 straipsnį.
2.           Nukrypstant nuo Deleguotojo
reglamento (ES) Nr. xxxx/2014 13 straipsnio 3 dalies, tais atvejais, jeigu
per Reglamento (ES) Nr. 806/2014 69 straipsnio 1 dalyje nurodytą
pradinį laikotarpį 1 dalyje nurodytos įstaigos metiniai
įnašai viršija 100 % metinių įnašų,
apskaičiuotų pagal Direktyvos 2014/59/ES 103 straipsnį ir
Deleguotojo reglamento (ES) Nr. xxxx/2014 4 straipsnį, Valdyba
leidžia, išskyrus tam tikromis išskirtinėmis aplinkybėmis, toms
įstaigoms pasinaudoti neatšaukiamais mokėjimo įsipareigojimais,
nurodytais Reglamento (ES) Nr. 806/2014 70 straipsnio 3 dalyje, kad
sumokėtų dalį, viršijančią 100 % metinių
įnašų, apskaičiuotų pagal Direktyvos 2014/59/ES 103
straipsnį ir Deleguotojo reglamento (ES) Nr. xxxx/2014 4
straipsnį. Galimybes pasinaudoti neatšaukiamais mokėjimo
įsipareigojimais Valdyba tolygiai paskirsto visoms atitinkamoms
įstaigoms proporcingai pagal jų atitinkamus bendrus metinius
įnašus. Apskaičiuodama kiekvienos įstaigos metinius įnašus
Valdyba užtikrina, kad nė vienais metais tų neatšaukiamų
mokėjimo įsipareigojimų suma neviršytų 30 % bendros
metinių įnašų, apskaičiuotų pagal šio reglamento 4
straipsnį, sumos, ir kad nė viena įstaiga nemokėtų
daugiau nei 50 % savo bendrų metinių įnašų
pasinaudodama neatšaukiamais mokėjimo įsipareigojimais.
3.           Taikant 1 ir 2 dalis,
metiniai įnašai, apskaičiuojami pagal Direktyvos 2014/59/ES 103
straipsnį ir Deleguotojo reglamento (ES) Nr. xxxx/2014 4
straipsnį, nustatomi remiantis tiksliniu lygiu, apibrėžtu per tam
tikrą laikotarpį, kuris atitinka Reglamento (ES) Nr. 806/2014 69
straipsnio 1 dalyje nurodytą pradinį laikotarpį.
4.           Deleguotojo reglamento (ES)
Nr. xxxx/2014 10 straipsnis toliau taikomas mažoms įstaigoms.
5.           Per pradinį
laikotarpį, nurodytą Reglamento (ES) Nr. 806/2014/ES 69
straipsnio 1 dalyje, įstaigos, kurių visi įsipareigojimai,
atėmus nuosavas lėšas ir apdraustuosius indėlius, viršija 300 000 000 EUR
ir kurių visas turtas sudaro 3 000 000 000 EUR arba
mažiau, už pirmus 300 000 000 EUR visų įsipareigojimų,
atėmus nuosavas lėšas ir apdraustuosius indėlius, moka nustatyto
dydžio 50 000 EUR sumą. Už visus įsipareigojimus,
atėmus nuosavas lėšas ir apdraustuosius indėlius, viršijančius
300 000 000 EUR, tos įstaigos įnašus moka pagal
Deleguotojo reglamento (ES) Nr. xxx/2014 4–9 straipsnius. Bet kokį
įnašų sumos sumažėjimą dėl šios dalies taikymo
padengia kitos įstaigos, mokančios įnašus atitinkamam
nacionaliniam skyriui.
8 straipsnis
Įsigaliojimas
Šis reglamentas įsigalioja kitą
dieną po jo paskelbimo Europos Sąjungos oficialiajame leidinyje.
Šis reglamentas taikomas nuo 2016 m.
sausio 1 d. arba nuo datos, kurią pradedamas taikyti Reglamentas (ES)
Nr. 806/2014.
9 straipsnis
Adresatai
Šis reglamentas privalomas visas ir tiesiogiai
taikomas visose dalyvaujančiose valstybėse narėse, kaip
apibrėžta Reglamento (ES) Nr. 1024/2013 2 straipsnyje.
Priimta Briuselyje
                                                                       Tarybos
vardu
                                                                       Pirmininkas
[1]               2013 m. spalio 15 d. Tarybos reglamentas (ES)
Nr. 1024/2013, kuriuo Europos Centriniam Bankui pavedami specialūs uždaviniai,
susiję su rizikos ribojimu pagrįstos kredito įstaigų
priežiūros politika (OL L 287, 2013 10 29, p. 63).
[2]               Komisijos deleguotasis reglamentas (ES)
Nr. xxx/2014, kuriuo papildomos Europos Parlamento ir Tarybos direktyvos
2014/59/ES nuostatos dėl ex ante įnašų, skirtų
nacionalinėms finansavimo struktūroms (O L…).